《登祝融峰》
明代·释古义

层峦峭壁好摩天，四面云峰断复连。夏帝碑藏虫篆古，寅宾日出海边悬。

遥看峻岭应回雁，欲过危桥去会仙。千载犹闻黄独美，几人能继懒残禅。

作者简介：古义，字自破。新会人。俗姓卢。出世丹霞，历诸上刹，皆典重职。晚隐新州竹院，瓶笠萧然，意泊如也。后闻角子继席丹霞，策杖来归，竟终于丹霞。著有诗百馀首。清光绪《广州府志》卷一四一有传。